**INSTRUCȚIUNI GENERALE PRIVIND FINANȚAREA CAMPANIEI DESFĂȘURATE CU OCAZIA REFERENDUMULUI NAȚIONAL DIN 06 și 07.10.2018[[1]](#footnote-1)**

**În 06 și 07.10.2018 va avea loc referendumul național pentru revizuirea Constituției României**.

Conform prevederilor art. 30 alin. (1) din Legea nr. 3/2000 privind organizarea şi desfăşurarea referendumului, cu modificările și completările ulterioare, **campania pentru referendum începe la data aducerii la cunoştinţă publică a datei referendumului, respectiv 18.09.2018**

***Mandatarul financiar***

Evidenţa contribuţiilor şi a cheltuielilor pentru campania desfășurată de partidele politice este organizată exclusiv de către **mandatari financiari**.

Calitatea de mandatar financiar se dobândeşte numai după înregistrarea oficială la Autoritatea Electorală Permanentă, pe baza împuternicirii partidului politic şi a acceptului acestuia. Înregistrarea mandatarului financiar se publică în presă sau pe pagina de internet a partidului (art. 34 alin. (12) din Legea nr. 334/2006).

La data înregistrării oficiale, mandatarul financiar primeşte de la Autoritatea Electorală Permanentă un **cod unic de identificare al partidului politic** care va fi imprimat pe toate materialele de propagandă aparţinând partidului politic.

**Fiecare partid politic care participa la campania electorala va desemna un singur mandatar financiar pentru evidenta operaţiunilor financiare aferente referendumului.**

***Cont bancar pentru campanie***

**În cel mult 5 zile de la data începerii campaniei pentru referendum, respectiv până cel târziu în data de 24.09.2018,** **partidele politice, prin mandatar financiar, deschid câte un cont bancar la nivel naţional**, conform prevederilor art. 31 alin. (1) din Legea nr. 334/2006 privind finanțarea activității partidelor politice și a campaniilor electorale, republicată, cu modificările și completările ulterioare (denumită în continuare Legea nr. 334/2006).

***Contribuții pentru campanie***

**Contribuţiile** destinate campaniei pentru referendum care sunt depuse de către partidul politic **pot proveni numai din transferuri ale fondurilor provenite din afara campaniei pentru referendum, respectiv încasări efectuate de partidele politice până cel târziu în data de 17.09.2018** (art. 31 alin. (2) din Legea nr. 334/2006).

**Limita maximă a contribuţiilor destinate campaniei este de 20.000 de salarii de bază minime brute pe ţară** pentru referendumul pentru revizuirea Constituţiei, respectiv 38.000.000 lei[[2]](#footnote-2) (art. 31 alin. (3) lit. g) din Legea nr. 334/2006).

În cel mult 48 de ore de la data depunerii unei sume în contul deschis pentru campanie, reprezentanții organizațiilor care efectuează transferuri în contul bancar de campanie au obligaţia de a preda mandatarului financiar o declaraţie cu indicarea sursei contribuţiei (art. 28 alin. (9) și art. 31 alin. (4) din Legea nr. 334/2006).

Contribuţiile pentru campanie trebuie declarate Autorităţii Electorale Permanente de către mandatarul financiar (art. 28 alin. (10) și art. 31 alin. (4) din Legea nr. 334/2006).

Contribuţiile pot fi folosite numai după data declarării acestora la Autoritatea Electorală Permanentă (art. 28 alin. (11) și art. 31 alin. (4) din Legea nr. 334/2006).

Contribuţiile pot fi depuse în contul deschis pentru campanie până la data încheierii campaniei (art. 28 alin. (12) și art. 31 alin. (4) din Legea nr. 334/2006).

***Cheltuieli pentru campanie***

**Limita maximă a cheltuielilor** care pot fi efectuate pentru referendum trebuie să se încadreze în limita de **20.000 de salarii de bază minime brute pe ţară** (art. 37 din Legea nr. 334/2006).

Cheltuielile aferente campaniei pot fi efectuate numai prin intermediul contului deschis pentru campanie (art. 38 alin. (1) și (3) din Legea nr. 334/2006).

Contribuţiile pentru campanie pot avea numai următoarele destinaţii:

a) cheltuieli pentru producţia şi difuzarea materialelor de propagandă la radio, televiziune şi în presa scrisă în cuantum de maximum 40% din totalul cheltuielilor care pot fi efectuate în campanie;

b) cheltuieli pentru producţia şi difuzarea materialelor de propagandă online, în cuantum de maximum 30% din totalul cheltuielilor care pot fi efectuate în campanie;

c) cheltuieli pentru cercetări sociologice, în cuantum de maximum 30% din totalul cheltuielilor care pot fi efectuate în campanie;

d) cheltuieli pentru afişe, în cuantum de maximum 20% din totalul cheltuielilor care pot fi efectuate în campanie;

e) cheltuieli pentru broşuri, pliante şi alte materiale de propagandă tipărite, în cuantum de maximum 50% din totalul cheltuielilor care pot fi efectuate în campanie;

f) cheltuieli pentru închirierea de spaţii şi echipamente şi cheltuieli de protocol destinate organizării de evenimente cu tematică politică, economică, culturală sau socială, pentru transport şi cazare, pentru asistenţă juridică şi alte tipuri de consultanţă, precum şi pentru plata serviciilor mandatarilor financiari, în cuantum de maximum 30% din totalul cheltuielilor care pot fi efectuate în campanie;

g) cheltuieli pentru comisioane bancare (art. 38 alin. (2) și (3) din Legea nr. 334/2006).

Plata cheltuielilor poate fi efectuată numai prin virament bancar, din contul bancar deschis pentru campanie, iar ordinele de plată vor cuprinde în mod obligatoriu menţiunea privind numărul facturii şi tipul de material de propagandă sau de serviciu aferent campaniei (art. 36 alin. (2), (3) și art. 40 alin. (4) din Normele metodologice de aplicare a Legii nr. 334/2006, aprobate prin H.G. nr. 10/2016).

***În cazul referendumului, cheltuielile efectuate pentru campanie nu se rambursează de către Autoritatea Electorală Permanentă.***

***Materiale de propagandă***

În campania pentru referendum, partidele politice pot achiziţiona şi utiliza numai următoarele tipuri de materiale de propagandă:

a) afişe cu dimensiunile de cel mult 500 mm o latură şi 350 mm cealaltă latură;

b) afişe prin care se convoacă o reuniune care vor avea 400 mm o latură şi 250 mm cealaltă latură şi vor fi amplasate în locurile speciale pentru afişaj;

c) materiale de propagandă audio sau video, difuzate de mass-media audiovizuală;

d) publicitate în presa scrisă;

e) materiale de propagandă online;

f) broşuri, pliante şi alte materiale tipărite din aceeaşi categorie (art. 39 alin. (1) și art. 40 alin. (4) din Normele metodologice de aplicare a Legii nr. 334/2006, aprobate prin H.G. nr. 10/2016).

Este considerat material de propagandă orice material scris, audio sau video, care îndeplineşte următoarele condiţii:

a) se referă în mod direct la un candidat sau partid politic care participă la referendum, clar identificat;

b) este utilizat în perioada campaniei;

c) are obiectiv electoral şi se adresează publicului larg;

d) depăşeşte limitele activităţii jurnalistice de informare a publicului (art. 36 alin. (7) din Legea nr. 334/2006.

Partidele politice au obligaţia de a imprima sau de a utiliza pe materialele de propagandă tip afiș, broșuri, pliante, alte materiale tipărite și cele din presa scrisă, cel puţin următoarele date:

a) denumirea partidului politic sau a organizaţiei cetăţenilor aparţinând minorităţilor naţionale care le-a comandat;

b) denumirea operatorului economic care le-a realizat;

c) codul unic de identificare primit de la Autoritatea Electorală Permanentă;

d) tirajul, în cazul afișelor, broşurilor, pliantelor şi a altor materiale tipărite din aceeaşi categorie (art. 39 alin. (3) și art. 40 alin. (4) din Normele metodologice de aplicare a Legii nr. 334/2006, aprobate prin H.G. nr. 10/2016).

În campania pentru referendum, **partidele politice nu pot produce materiale de propagandă în regie proprie** (art. 36 alin. (7) și art. 40 alin. (4) din Normele metodologice de aplicare a Legii nr. 334/2006, aprobate prin H.G. nr. 10/2016).

**În termen de 15 zile de la data desfășurării referendumului național, respectiv până cel târziu în data de 22.10.2018, partidele politice, prin mandatar financiar, sunt obligate să depună la Autoritatea Electorală Permanentă următoarele acte:**

- raportul detaliat al veniturilor şi cheltuielilor înregistrate cu ocazia referendumului;

- declarația privind cuantumul datoriilor înregistrate ca urmare a campaniei;

- declarațiile privind proveniența contribuțiilor;

- declarația privind numărul de materiale de propagandă produse și utilizate, defalcat pe categorii (art. 36 alin. (6) și art. 47 alin. (1) din Legea nr. 334/2006).

**Principalele documente ce urmează a fi verificate de Autoritatea Electorală Permanentă** care vizează veniturile și cheltuielile pentru campania desfășurată cu ocazia referendumului sunt următoarele:

- cererea de deschidere a contului bancar;

- extrasul contului bancar;

- documente privind sursa de proveniență a contribuțiilor (inclusiv dovada existentei fondurilor băneşti până la începerea campaniei și transferul acestora în timpul campaniei, în contul bancar deschis pentru referendum);

- facturi;

- contracte încheiate cu furnizorii de bunuri și servicii;

- documente aferente plăților efectuate;

- un exemplar al materialelor de propagandă care au fost utilizate în campanie pe format tipărit;

- un exemplar al materialelor de propagandă care au fost utilizate în campanie în format electronic, la TV, radio sau în mediul online.

Pentru verificarea legalității încasărilor și a plăților efectuate de partidele politice în campania pentru referendumul național din 06 și 07.10.2018, Autoritatea Electorală Permanentă poate solicita declarațiile și documentele suplimentare pe care le consideră necesare.

1. Prezentele instrucțiuni sunt valabile pentru partidele politice și organizațiilor cetăţenilor aparţinând minorităţilor naţionale care participă la campania pentru referendumul național din data de 07.10.2018. [↑](#footnote-ref-1)
2. Salariu de bază minim brut pe țară pentru anul 2018 este **1.900 lei** conform prevederilor H.G. nr. 846/2017 publicată în Monitorul Oficial al Românie, Partea I, nr. 950/29.11.2017). [↑](#footnote-ref-2)